‘Geen werk, geen betaling’ vir massastakers(Foto: COSATU Today/Twitter) Die departement van staatsdiens en administrasie sal optree teen staatsamptenare wat Woensdag aan die massastaking deelneem deur hul betaling te weerhou. Hoewel die protesoptrede deur die Wet op Arbeidsverhoudinge beskerm word, verbied die departement hierdie amptenare om aan die stakings tydens werksure deel te neem en dienslewering verder te ontwrig. “Die beginsel van ‘geen werk, geen betaling’ sal geld vir amptenare wat ŉ volle dag, asook deel van ŉ werksdag, misloop weens die stakings. Daarbenewens sal verlof streng bestuur word, en geen verlof sal toegestaan word nie, tensy in uiterste en dwingende situasies,” sê die departement in ŉ verklaring. Die massastakings wat deur vakbonde, onder meer Saftu en Cosatu, gelei word, sal in ses provinsies geskied. Die stakings hou verband met onder meer sosio-ekonomiese kwessies wat die land tans in die gesig staar. Die Stad Johannesburg sê hy sal voortgaan met dienslewering, asook die handhawing van die veiligheid van die stad, sy inwoners en besoekers ondanks die massastakings. Hy sê hy verwag dat alle werkers oor die hele stad heen op hul pos sal wees. Teen Woensdag 08:00 was daar nog nie erge ontwrigtings aangemeld nie, maar sekere stede het voorsorg getref. Die Johannesburgse metropolisiedepartement (JMPD) en polisie het die situasie reeds van vroeg Woensdagoggend gemonitor en die Tshwane-metropolisie (TMPD) is ook op bystand. Motoriste in Tshwane is gewaarsku om die volgende strate te vermy: Francis Baard-, Nana Sita-, Vissagie-, Pretorius-, Helen Joseph-, Madiba-, Sisulu-, Du Toit-, Steve Biko- en Hamiltonstraat, asook Nelson Mandelaweg. Volgens die metropolisie sal vakbondlede vanaf 08:00 by die hoek van Lillian Ngoyi- en Jeff Masemolastraat (Burgerspark) bymekaarkom en van daar af die strate inmarsjeer. Vakbondlede sal ook na verwagting om 10:00 na die Uniegebou stap. In Bloemfontein gaan vakbondlede vanaf die Batho-lokasiesaal in Mangaung tot by die kantoor van die premier in die O.R. Tambo-gebou marsjeer. In Kaapstad sal lede om 08:00 by die Keizersgracht byeenkom en vanaf 10:00 na die departement van minerale hulpbronne en energie, die provinsiale regering en die parlement stap. Vakbondlede kom ook by die volgende plekke byeen: SABC Park in Polokwane, Broadway in Emalahleni en die Fort Hare-universiteit in die Oos-Kaap. Lede sal vanaf hierdie plekke marsjeer na onderskeidelik die premier se kantoor, Eskompark en die Bhiso-wetgewer.